Grootspier-ontwikkeling is die basis waarop ’n groot deel van jou kind se skoolprestasie eendag gaan rus. Met dié oefeninge kan hy van kleins af die nodige vaardighede leer.
Ons gebruik elke dag die groot spiere van ons lyf wanneer ons loop, sit of staan. Groot motoriese ontwikkeling gaan daaroor dat jou kind die spiere wat onder meer sy kop, skouers, arms, rug, maag en bene beheer, só leer gebruik dat hy bewegings akkuraat en met goeie tydsberekening kan uitvoer. Dit stel jou kind in staat om regop op ’n stoel te sit en by ’n tafel te werk.
Groot motoriese spiere stel jou kind ook in staat om vir langer rukke stil te sit, soos hy by die skool moet kan doen.
Jou kind se spiere leer met sy brein en senustelsel saamwerk om sy lyfie te laat doen wat hy wil doen. Dit sluit in ’n goeie balans, oog-hand- en oog-voet-koördinasie, goeie samewerking tussen die twee kante van sy lyfie, sterk spiertjies wat weerstand kan bied, en ’n bewustheid van waar sy liggaamsdele is, al kan hy dit nie sien nie. Sonder goeie groot motoriese vaardighede kan jou kind dit ook moeilik vind om fyner takies soos knip en skryf uit te voer.
Jou woelwater staan teen 12 maande 12 sekondes lank sonder ondersteuning, loop terwyl jy sy een hand vashou en kan enige dag sy eerste treetjie gee. Teen 15 maande kan hy onafhanklik loop en teen trappies opkruip. Hy sal op sy hurke sit en speel en buk om goed op te tel. Hy kan al ’n groot bal begin gooi. Hierna sal sy loopvaardighede verder verfyn tot hy sywaarts, in sirkels en agteruit kan loop. Hy begin ook teen 16 maande met hulp trappies klim. Teen 18 maande kan hy ’n bal gooi en probeer skop en hom al taamlik balanseer terwyl hy ’n speelding loop en trek. Teen twee jaar sal jou peuter die wêreld vol hardloop. Hy kan van ’n lae trappie of boksie afspring en ’n stilstaande bal skop. Hy kan alleen trappies klim terwyl hy aan die reling vashou en sal gek wees daaroor om op sy skopfiets te ry. Hy kan sonder om aan iets vas te hou afbuk en iets optel, en uit ’n knielende posisie opstaan.
Jou peutertjie word nou woelig. Hy kan eenbeen spring (omtrent twee hoppe) en met afwisselende voete op en af met trappies loop. Hy kan agteruit loop en enkele sekondes op een been balanseer. Hy sal ’n bal wat aangerol kom, kan vang en ook ’n bal ’n halwe meter ver na ’n spesifieke teiken kan gooi. Hy kan ’n driewiel met pedale begin ry en sal vir sowat drie meter op ’n streep kan loop. Hy kan met albei voete in die lug spring.
Moedig jou kleinding aan om bollemakiesie op ’n sagte mat te slaan. Maak seker sy kennetjie is teen sy bors gedruk wanneer hy rol.
Jou kleuter kan nou ’n bal vang op ’n afstand van 1,5 meter, dit bons en met sy elmboë gebuig gooi. Hy kan lekker op ’n klimraam klouter, gly en swaai, wat sy groot spiere sommer baie goeie oefening sal gee. Hy kan sonder hulp uit ’n hurkende posisie regop kom. Hy galop, hardloop, loop, wriemel en kan op sy tone loop. Hy kan al sowat vyf keer op een been wip en vyf sekondes op een voet balanseer, asook met albei voete vorentoe spring. Hy ry kort entjies met sy driewiel.
Jou kind kan teen vier jaar ’n leer met alternatiewe voete klim, hy kan sowat agt sekondes op een voet balanseer en agt keer eenbeentjie spring. Hy kan met albei voete op dieselfde plek spring en ook van ’n hoogte van 60 cm met albei voete afspring. Hy kan ’n bal in die lug gooi en vang, en die bal laat terugspring en dan vang. Hy loop op ’n balanseerbalk, kan begin touspring en het ’n gemaklike hardloopstyl.
Jou kind kan al gemaklik touspring en ’n bal wat na hom toe rol skop, asook die bal dribbel. Hy kan fietsry en ’n bal sowat drie meter ver akkuraat gooi. Hoe ouer hy word, hoe verder sal hy kan gooi. Hy loop soos ’n volwassene en kan galop en huppel. Hy sal sywaarts kan spring en 180 grade kan draai. Hy kan meer as 10 keer op een been spring en kan agteruitloop met sy hak teen sy toon. Hy kan selfs al opstote begin doen. Hy kan ook ’n handoorslag uitvoer.
Diereloop. Wip soos ’n hasie, plofstap soos ’n olifant, vlieg soos ’n by, skop soos ’n donkie, spring soos ’n padda, loop soos ’n gorilla ... Dit stimuleer byna alle spiergroepe en lei tot beter ruimtelike vaardighede en motoriese beplanning.
As jou kind se groot motoriese vaardighede nie goed ontwikkel is nie, kan hy die aktiwiteite vermy waarvoor hierdie vaardighede nodig is. Dit kan veroorsaak dat sy groot motoriese vaardighede ál verder agterraak.